Document ID: 32011R0520
Publication Date: 2011-05-25

Title and Content:
UREDBA KOMISIJE (EU) št. 520/2011
z dne 25. maja 2011
o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za benalaksil, boskalid, buprofezin, karbofuran, karbosulfan, cipermetrin, fluopikolid, heksitiazoks, indoksakarb, metaflumizon, metoksifenozid, parakvat, prokloraz, spirodiklofen, protiokonazol in zoksamid v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za benalaksil, karbofuran, karbosulfan, cipermetrin, indoksakarb, metoksifenozid, parakvat, prokloraz in zoksamid so bile določene v Prilogi II in delu B Priloge III k Uredbi (ES) št. 396/2005. MRL za boskalid, buprofezin, fluopikolid, heksitiazoks, metaflumizon, protiokonazol in spirodiklofen so bile določene v delu A Priloge III k Uredbi (ES) št. 396/2005.
(2)
V skladu s členom 6(2) in (4) Uredbe (ES) št. 396/2005 je bila predložena vloga za spremembo obstoječih MRL za boskalid v širokem spektru pridelkov. Pri registriranem načinu uporabe boskalida v državah NAFTA (Severnoameriški sporazum o svobodni trgovini) je vrednost ostankov višja od MRL iz Priloge III k Uredbi (ES) št. 396/2005. Da bi preprečili trgovinske ovire pri uvozu češenj, čebule, spomladanske čebule, paradižnikov, jajčevcev, kumar, melon, brokolija, glavnatega zelja, bazilike, suhega fižola, suhega graha, sončničnih semen in semen oljne ogrščice so potrebne višje MRL.
(3)
V skladu s členom 8 Uredbe (ES) št. 396/2005 je zadevna država članica to vlogo ocenila in Komisiji predložila poročilo o oceni.
(4)
Evropska agencija za varnost hrane (v nadaljnjem besedilu: Agencija) je preučila vlogo in poročilo o oceni, zlasti glede tveganj za potrošnike in po potrebi za živali, ter predložila utemeljeno mnenje o predlaganih MRL (2). To mnenje je poslala Komisiji in državam članicam ter ga javno objavila.
(5)
Agencija je v utemeljenem mnenju ugotovila, da so izpolnjene vse zahteve po podatkih in da so spremembe MRL, ki jih je predlagala Agencija, sprejemljive glede varnosti potrošnikov na osnovi ocene izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja ustreznih pridelkov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.
(6)
Komisija za Codex Alimentarius (CAC) je 9. julija 2010 sprejela vrednosti Codexa (CXL) za benalaksil, boskalid, buprofezin, karbofuran, karbosulfan, cipermetrin, fluopikolid, heksitiazoks, indoksakarb, metaflumizon, metoksifenozid, parakvat, prokloraz, spirodiklofen, protiokonazol in zoksamid. Te CXL je treba vključiti v Uredbo (ES) št. 396/2005 kot MRL z izjemo tistih CXL, ki za skupino evropskih potrošnikov niso varne in za katere je Unija Komisiji CAC (3) sporočila svoj pridržek na osnovi znanstvenega poročila Agencije.
(7)
Iz utemeljenega mnenja Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2)(a)(e) Uredbe (ES) št. 396/2005.
(8)
Prilogi II in III k Uredbi (ES) št. 396/2005 je zato treba ustrezno spremeniti.
(9)
Ukrepi, predvideni v tej uredbi, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati na dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. maja 2011

Classification:
Level 1 Topics: 100158
100157
100149
100156
Level 2 Topics: 100257
100261
100254
100249
100215
100250
100245
Level 3 Topics: 2723
2442
1277
3641
2014
2737
2735
1268
All Topics: 1277
191
2357
2723
2735
2737
3646
6569